  Майя Бывальцева Олимпи шудонъёслэн призёрез, Удмуртиысь ыбылӥськись Мария Феклистова «За заслуги перед Отечеством» орденлэсь нырысетӥ степенё медальзэ басьтӥз. 25-тӥ куартолэзе со сярысь ивортэ элькунысь физкультурая, спортъя но егитъёсын ужан политикая министерстволэн пресс-службаез. «Сочиысь Олмипи паркын… ЦСКА-лэн куинь ыстэм муртъёсыз физкультураез но спортэз азинтонын трос тыршемзы но спортын бадӟым вормонъёс басьтэмзы понна кун данъетъёсын пусъемын». — ивортэ удысэтлэн пресс-службаез. Старший прапорщик Мария Феклистова ЦСКА-лэн спортъя командаезлэн ыбылӥськонъя инструкторез луэ. Со сяна, данъетъёс («За заслуги перед Отечеством» орденлэсь кыкетӥ степенё медальёс) басьтӥзы ЦСКА-лэн кивалтӥсезлэн воштӥсез, полковник Артём Громов но командалэн капчи атлетикая но триатлонъя тренерез, майор Олег Пархоменко. ВАТСАН Мария Феклистова вордскиз Ижкарын 1976-тӥ арын, ыбылӥськонэн вырыны кутскиз 1988-тӥ арын, ыбылӥське пневматика винтовкаысь. 2000-тӥ арын Олимпи шудонъёсын бронза медаль утӥз. Россиысь спортъя дано мастер. Феклистова али но ӵошатсконъёсы пыриське: кемалась ӧвӧл, Германиын пуляен ыбылӥськонъя калыккуспо вожвылъяськонын азвесь медаль басьтӥз. Тегъёс: Спорт Ижкар Удмуртия данъетъёс ыбылӥськон МарияФеклистова  